Betekenis van 'n Sabbatsrus
Ek is betrokke by 'n Christenbediening, maar ek is geestelik, emosioneel en liggaamlik baie moeg. Is daar vir my nog hoop, want alles voel op die oomblik vir my so betenisloos?
Ons weet Christenskap is nie 'n 'godsdiens'nie, maar 'n verhouding. Soms neem ons ons oë van die Meester af en word dan oorweldig deur omstandighede. Ek wil jou daarom aanmoedig om iets baie eenvoudig, maar kragtig te doen vir die volgende drie maande.
Vergeet alles wat jy reeds geleer het. Neem jou Bybel – net jou Bybel, geen ander boeke of kommentare nie – en gebruik so 15 minute elke dag (dieselfde tyd en ook dieselfde plek) om jou afspraak met die Here na te kom. Moet dit onder geen omstandighede misloop nie.
Sit stil en lees die Bybel stadig – begin by die Nuwe Testament. Lees net 'n kort stukkie – een insident, een lering, miskien een hoofstuk en lees sistematies elke dag. Vra jouself dan af: Wat leer dit my omtrent God? Jesus? Die Heilige Gees? Myself? Is daar 'n opdrag wat ek moet gehoorsaam, 'n belofte om aan vas te hou of 'n waarskuwing om op ag te slaan?
Bid oor enigiets wat die Heilige Gees jou oor die Skrif op die hart lê. Bid die Woord en pas dit daagliks in jou lewe toe. Dit is vir jou 'n 'genesingstyd' – 'n 'Sabbatsrus' as jy dit so wil beskou. Wat die Gees ookal op jou gemoed lê, moet in skuldbelydenis voor die Troon gebring word en dan moet jy dit agterlaat. Die Bloed van Jesus Christus moet jou voortdurend van jou verlede reinig en vrymaak.
Koop 'n notaboek en skryf die volgende neer: 'Dit het ek vandag by die Vader gehoor.' Skryf die datum daarby en jy sal later telkens na die wonderbaarlike insigte terugkom soos wat Hy die geheime van Sy Koninkryk aan jou openbaar.
Gebruik hierdie 'af-tyd' en laat die Heilige Gees vrylik in jou lewe werk. Hou jou program so eenvoudig as moontlik – jy sal moontlik vind dat jou tyd met die Here gaandeweg langer word soos wat jy in Sy rus inbeweeg. Jy mag ook vind dat jy sommer tot twee, drie keer per dag wegglip om tyd met Sy Woord te spandeer. Laat jou gees dit indrink en jy sal binne enkele maande, verfris en vernuwe, jou dagtake kan aanpak.